text: Mavepuster af de store
  14 juli 2015 kl. 17.58
  Lukningen af Ryanairs base er en mavepuster af de store, som formentlig vil koste flere hundrede jobs i Billund. Men vi vil rejse os igen, siger en af ejerne.
  En mavepuster. Sådan beskriver senioranalytiker Jacob Pedersen tirsdag aften lukningen af Ryanairs base i Billund på fredag. Hvis lufthavnen mister 300.000 passagerer om året - og ikke vil være med i Ryanairs vækstplaner, så vil det uden tvivl koste arbejdspladser, sagde han i TV SYD kl. 19.30.
  Billund Lufthavn ejes af Region Syddanmark og kommunerne i det østjyske. Vejle Kommune er den største aktionær, og viceborgmester Søren Peschardt (Soc.dem), erkendte i TV SYD, at situationen er alvorlig.
  - Det er en mavepuster. Men dem rejser man sig efter. Vi går mod en turbulent tid på den korte bane, men på længere sigt skal vi nok klare det.
  Han opfordrer ledelsen til at trække i arbejdstøjet og finde andre operatører.
  Søren Peschardt er sikker på, at konflikten vil fylde meget på næste bestyrelsesmøde i lufthavnens bestyrelsen.
  En anden aktionær, Horsens Kommune, har meddelt, at den ikke vil skyde flere i lufthavnen.
  